b"\n_START_ARTICLE_\nDaniel Solander\n_START_SECTION_\nBiografia\n_START_PARAGRAPH_\nSolander va n\xc3\xa9ixer a Pite\xc3\xa5 (Norrland), Su\xc3\xa8cia, era el fill del reverend luter\xc3\xa0 Carl Solander i de Magdalena Bostadia. Solander es va matricular a la Universitat d'Uppsala el juliol de 1750 i va estudiar lleng\xc3\xbces i humanitats. El seu professor de bot\xc3\xa0nica era el c\xc3\xa8lebre Carl Linnaeus que aviat es va impressionar per l'habilitat del jove Solander i r\xc3\xa0pidament va persuadir al seu pare per a deixar-lo estudiar hist\xc3\xb2ria natural. Solander va viatjar a Anglaterra el juny de 1760 per promoure el nou sistema de classificaci\xc3\xb3 de Linnaeus. Va fer de bibliotecari ajudant al Museu Brit\xc3\xa0nic des de 1763, i va ser escollit membre de la Royal Society l'any seg\xc3\xbcent. Posteriorment ocuparia el lloc de conservador de llibres impresos al Museu Brit\xc3\xa0nic._NEWLINE_El 1768 Solander i el seu amic el cient\xc3\xadfic Herman Sp\xc3\xb6ring eren contractats per Joseph Banks, per anar-se'n amb ell al primer viatge de James Cook a l'oce\xc3\xa0 Pac\xc3\xadfic a bord del Endeavour. _NEWLINE_Ells varen ser els bot\xc3\xa0nics que inspirarien el nom de Botany Bay al primer lloc de desembarcament de l'expedici\xc3\xb3 de Cook a Austr\xc3\xa0lia._NEWLINE_Solander va col\xc2\xb7laborar a recollir i descriure una important col\xc2\xb7lecci\xc3\xb3 de plantes australianes mentre l'Endeavour estava fondejat a la zona on avui est\xc3\xa0 Cooktown durant gaireb\xc3\xa9 7 setmanes, despr\xc3\xa9s d'haver-se accidentat a la Gran Barrera de Corall australiana. Aquestes col\xc2\xb7leccions m\xc3\xa9s tard formarien la base de l'album de gravats de flors de Banks._NEWLINE_Al seu retorn el 1771, Solander esdevingu\xc3\xa9 secretari de Banks i bibliotecari, vivint a la seva casa de Soho Square. El 1772 va acompanyar Banks en el seu viatge a Isl\xc3\xa0ndia, les F\xc3\xa8roe i les \xc3\x92rcades. Entre 1773 i 1782 va ser el conservador del departament d'Hist\xc3\xb2ria Natural del Museu Brit\xc3\xa0nic. El 1773 era elegit membre estranger de la Reial Acad\xc3\xa8mia Sueca de Ci\xc3\xa8ncies._NEWLINE_Solander va inventar la caixa en forma de llibre coneguda com la caixa solander que encara es fa servir en biblioteques i arxius com la forma m\xc3\xa9s adequada d'emmagatzematge de llibres, dibuixos, materials d'herbari i manuscrits._NEWLINE_Solander va morir a la casa de Banks a Soho square d'un atac de feridura amb 49 anys, a les 9.30 del vespre del 13 de maig de 1782. L'aut\xc3\xb2psia va revelar una hemorr\xc3\xa0gia cerebral.\n_START_SECTION_\nLlegat\n_START_PARAGRAPH_\nS'ha afirmat que Solander \xc3\xa9s mereixedor de molt m\xc3\xa9s reconeixement que el que ha rebut, i que ha estat ignorat el seu llegat pel prestigi de Banks, que tractava a Solander, i a Jonas Dryander abans que a ell, com els seus criats m\xc3\xa9s que com bot\xc3\xa0nics d'igual nivell. El tractament i reconeixement d'aquestes dues personatges contrasta amb el de Robert Brown, el tercer en la successi\xc3\xb3 dels bot\xc3\xa0nics de Banks, que va ser honorat com el bot\xc3\xa0nic preeminent de la seva \xc3\xa8poca. Aquest contrast podria ser a causa del fet que Brown era brit\xc3\xa0nic, mentre que els altres eren estrangers; o perqu\xc3\xa8 Banks estava ja en decad\xc3\xa8ncia quan va contractar Brown._NEWLINE_Solander Gardens, a l'extrem oriental de Londres, li deu el seu nom, com tamb\xc3\xa9 les illes Solander prop de l'illa sud de Nova Zelanda. Una de les moltes plantes anomenades en el seu honor \xc3\xa9s la Nothofagus solandri. Solander va estar associat amb Banks a les Il\xc2\xb7lustracions Bot\xc3\xa0nique dels Viatges del capit\xc3\xa0 Cook Voltant el M\xc3\xb3n, i a La Hist\xc3\xb2ria Natural de Molts Curiosos i poc freq\xc3\xbcents zo\xc3\xb3fits, recollit per John Ellis, publicat p\xc3\xb2stumament el 1786."